Temeljem članka 43. Zakona o zaštiti na radu („Narodne novine2, broj: 71/14, 118/14 i 154/14), članka 26. Zakona o provedbi Opće uredbe o zaštiti podataka („Narodne novine“, broj: 42/18), te članka 75. Statuta Umjetničke škole Beli Manastir, ravnatelj Umjetničke škole Beli Manastir donosi

**P R A V I L N I K**

**o korištenju sustava videonadzora**

I. OPĆE ODREDBE

Članak 1.

(1) Ovim Pravilnikom regulirano je prikupljanje, obrada i čuvanje osobnih podataka korištenjem sustava videonadzora zgrade Umjetničke škole Beli Manastir.

(2) Videonadzor u smislu odredbi ovoga Pravilnika odnosi se na prikupljanje i daljnju obradu osobnih podataka koja obuhvaća stvaranje snimke koja čini ili je namijenjena da čini dio sustava pohrane.

(3) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(4) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

II. SVRHA I OPSEG VIDEONADZORA

Članak 2.

(1) Umjetnička škola Beli Manastir (u daljnjem tekstu: Škola) koristi sustav videonadzora zgrade Umjetničke škole Beli Manastir, Kralja Tomislava 2, zbog sigurnosti radnika, učenika te drugih posjetitelja Škole, te radi smanjenja izloženosti radnika i učenika riziku od razbojstva, provala, nasilja, krađa i sličnih događaja na radu ili u vezi s radom.

(2) U obuhvatu sustava videonadzora iz stavka 1. ovoga članka su južni ulaz u zgradu s vanjskim prostorom ispred zgrade, stubište i hodnik južnog krila na prvom katu zgrade, te hodnik na sjevernom krilu zgrade ispred Dvorane za produkcije.

III. NAČIN I VRIJEME ČUVANJA PODATAKA

Članak 3.

(1) Osobni podaci prikupljeni korištenjem sustava videonadzora iz članka 2. ovoga Pravilnika nalaze se na snimačima koji su zaštićeni hardverskom i softverskom zaštitom.

(2) Pristup osobnim podacima odnosno uvid u sadržaj nastao korištenjem sustava videonadzora iz članka 2. ima ravnatelj Škole i osobe koje ravnatelj pismeno ovlasti sukladno ovom Pravilniku.

(3) Pristup osobnim podacima, odnosno uvid u sadržaj nastao korištenjem sustava videonadzora moguć je samo osobama iz stavka 2. ovoga članka.

(4) Osobe iz stavka 2. ovoga članka ne smiju koristiti snimke iz sustava videonadzora suprotno svrsi utvrđenoj u članku 2. stavku 1. ovoga Pravilnika.

(5) Pristup snimkama videonadzora vrši se preko automatiziranog sustava zapisa za evidentiranje pristupa snimkama videonadzora koji sadržava vrijeme i mjesto pristupa, kao i oznaku osoba koje su izvršile pristup podacima prikupljenim putem videonadzora.

(6) Škola je dužna omogućiti pristup podacima iz stavka 1. ovoga članka nadležnim državnim tijelima u okviru obavljanja poslova iz njihovog zakonom utvrđenog djelokruga, na temelju njihovog pisanog zahtjeva.

Članak 4.

(1) Podaci prikupljeni korištenjem sustava videonadzora iz članka 2. ne smiju se čuvati kraće od 7 dana niti duže od 6 mjeseci, a nakon proteka tog vremena podaci se brišu ili uništavaju na odgovarajući način.

(2) Podaci iz stavka 1. ovoga članka mogu se čuvati i duže u slučaju da je posebnim zakonom propisan duži rok čuvanja ili ako su dokaz u sudskom, arbitražnom ili drugom istovrijednom postupku.

IV. ZAŠTITA PRAVA RADNIKA I DRUGIH OSOBA

Članak 5.

(1) Ravnatelj je dužan označiti da je objekt iz članka 2. ovog Pravilnika, odnosno pojedina prostorija u njemu, te vanjska površina objekta pod videonadzorom, a oznaka mora biti vidljiva najkasnije prilikom ulaska u perimetar snimanja.

(2) Oznaka iz stavka 1. ovoga članka mora sadržavati sve informacije propisane posebnim zakonom.

(3) Za videonadzor koji čitavo vrijeme prati sve pokrete radnika tijekom obavljanja poslova, Škola smije koristiti isključivo na temelju prethodne suglasnosti sindikalnog povjerenika.

(4) Ravnatelj je obvezan prilikom zapošljavanja pisanim putem obavijestiti radnika da će biti nadziran videonadzorom.

V. ZAVRŠNE ODREDBE

Članak 6.

(1) Ovaj Pravilnik stupa na snagu prvog dana od dana objave na oglasnoj ploči Škole.

KLASA: 005-01/18-01/01

URBROJ: 2100/01-08-18-1

Beli Manastir, 9. srpnja 2018. godine

Ravnatelj
Miloš Grubić, prof.

\_\_\_\_\_\_\_\_\_\_\_\_\_\_\_\_\_

Ovaj Pravilnik objavljen je na oglasnoj ploči Škole dana 10. srpnja 2018. godine.